Rozhodnutie Komisie
z 12. decembra 2001,
ktoré ustanovuje opatrenia pre porovnávacie skúšky a testy spoločenstva na množiteľskom a sadivovom materiále ovocných rastlín podľa smernice Rady č. 92/34/EHS
(oznámené pod číslom dokumentu C(2001) 4220)
(2001/896/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 92/34/EHS o predaji množiteľského a sadivového materiálu ovocných rastlín [1], naposledy zmenenú a doplnenú smernicou č. 1999/30/ES [2], najmä na jej článok 20 (2),
keďže:
(1) Uvedená smernica ustanovuje potrebné opatrenia, ktoré majú byť prijaté pre vykonanie porovnávacích skúšok a testov spoločenstva pri množiteľskom materiále.
(2) Má byť zabezpečená primeraná reprezentatívnosť vzoriek zahrnutých do skúšok a testov, a to aspoň pre určité vybrané dreviny.
(3) Členské štáty sa majú podieľať na porovnávacích skúškach a testoch spoločenstva, pokiaľ sa množiteľský a sadivový materiál Prunus domestica obyčajne rozmnožuje a predáva na ich územiach, s cieľom zabezpečiť vyvodenie primeraných záverov.
(4) Komisia zodpovedá za prijatie potrebných opatrení pre porovnávacie skúšky a testy spoločenstva.
(5) Technické opatrenia pre vykonávanie skúšok a testov boli prijaté v Stálom výbore pre množiteľský materiál a rastliny ovocných rodov a druhov.
(6) Porovnávacie skúšky a testy spoločenstva sa majú vykonávať od roku 2002 do roku 2006 na množiteľskom a sadivovom materiále z úrody z roku 2001 a taktiež je potrebné stanoviť podrobné informácie pre tieto skúšky a testy.
(7) Pre porovnávacie skúšky a testy spoločenstva, ktoré trvajú viac ako jeden rok, časti skúšok a testov po prvom roku má povoľovať Komisia bez ďalšej porady so Stálym výborom pre množiteľský materiál a rastliny ovocných rodov a druhov a to pod podmienkou, že sú dostupné potrebné prostriedky.
(8) Stály výbor pre množiteľský materiál a rastliny ovocných rodov a druhov nepredložil stanovisko v lehote, ktorú stanovil jeho predseda,
PRIJALA TOTO ROZHODNUTIE:
Článok 1
1. Porovnávacie skúšky a testy spoločenstva sa budú vykonávať od roku 2002 do roku 2006 na množiteľskom a sadivovom materiále Prunus domestica.
2. Maximálne náklady na skúšky a testy za rok 2002 budú také, ako je uvedené v prílohe.
3. Všetky členské štáty sa budú podieľať na porovnávacích skúškach a testoch spoločenstva, pokiaľ sa množiteľský a sadivový materiál Prunus domestica obyčajne množí alebo predáva na ich územiach.
4. Podrobné informácie o skúškach a testoch sú uvedené v prílohe.
Článok 2
Komisia môže rozhodnúť o pokračovaní skúšok a testov uvedených v prílohe v rokoch 2003 až 2006. Maximálne náklady na skúšku alebo test, ktoré pokračujú na tomto základe, nesmú prekročiť sumu uvedenú v prílohe.
Článok 3
Toto rozhodnutie je adresované členským štátom.
V Bruseli 12. decembra 2001